ഹൂമ ജനങ്ങളുടെ പേരിൽ നിന്നാണ് ടെറബോൺ പാരിഷിലെ ഹൂമ പട്ടണത്തിന് ഈ പേരു ലഭിച്ചത്. തദ്ദേശീയ പദമായ ഹൂമയുടെ അർത്ഥം ചുവപ്പ് എന്നാണ്. ഈ ജനങ്ങളുടെ യുദ്ധചിഹ്നം crawfish ആയിരുന്നു. ചരിത്രകാരന്മാരുടെ അഭിപ്രായത്തിൽ മസ്കോഗിയൻ ഭാഷ സംസാരിക്കുന്ന ചോക്റ്റൌ വർഗ്ഗവുമായി ബന്ധപ്പെട്ടവരാണെന്നാണ്. ഇന്നത്തെ മിസിസ്സിപ്പി, അലബാമ പ്രദേശങ്ങളിൽ നിന്ന് ഇവിടേയ്ക്കു കുടിയേറിപ്പാർക്കുകയായിരുന്നു. ഇവർ ആദ്യം വാസമുറപ്പിച്ചത് ഇപ്പോൾ ബാറ്റൺ റഗ്ഗ് എന്നറിയപ്പെടുന്നിടത്തായിരുന്നു. മറ്റ് ഇന്ത്യൻ വർഗ്ഗങ്ങളുമായുള്ള കലഹവും 1706 ൽ ടുണിക ജനങ്ങളുമായുള്ള യുദ്ധത്തിൽ പരാജയപ്പെടുകയും ചെയ്തതു നിമിത്തവും യൂറോപ്യൻ കുടിയേറ്റക്കാരുട കയ്യേറ്റവും കാരണമായി ഹൂമ ഇന്ത്യൻ വർഗ്ഗക്കാർ തെക്കു ദിക്കിലെ ഒറ്റപ്പെട്ട ചതുപ്പു പ്രദേശങ്ങളിലേയ്ക്കു നീങ്ങുകയും ചെയ്തു. പത്തൊമ്പാതാം നൂറ്റാണ്ടിൻറെ മദ്ധ്യത്തിൽ ഇവർ ഇന്നത്തെ ടെറെബോണ് പാരിഷിനു സമീപം നിലയുറപ്പിച്ചു. ഈ പ്രദേശത്തെ വടക്കുപടിഞ്ഞാറുള്ള ഉയർന്ന ഭാഗത്ത് ഹൂമവർഗ്ഗക്കാർ ഔസ്കി ബയു (Ouiski Bayou) എന്ന പേരിൽ ഒരു ക്യാമ്പ് സ്ഥാപിച്ചു. ഈ ക്യാമ്പാണ് പിന്നീട് ഹൂമ ടൌണായി മാറിയത്. 1700 കളിലും 1800 കളിലും യൂറോപ്യൻ കുടിയേറ്റ മേഖല സ്ഥാപിക്കുന്നതിനായി  വടക്കൻ പ്രദേശങ്ങളിലെ ഉയർന്ന പ്രദേശങ്ങളിൽ നിന്ന് ഈ വർഗ്ഗക്കാർ തെക്കുള്ള തീരമേഖലകളിലേയ്ക്ക് തള്ളിനീക്കപ്പെട്ടു. ഹൂമ വർഗ്ഗക്കാരുടെ ശേഷിപ്പുകൾ ഈ മേഖലകളിൽ ഇപ്പോഴും കാണാവുന്നതാണ്.

ഗൾഫ് ആഫ് മെക്സിക്കോ അതിർത്തിയിലുള്ള ലഫോർഷെ പാരിഷിൻറെ തെക്കൻ ഭാഗങ്ങൾ അടർത്തിയെടുത്താണ് ലൂയിസിയാനയുടെ പാരിഷുകളിൽ ഏറ്റവും തെക്കുളള പാരിഷുകളിലൊന്നായ ടെറെബോൺ പാരിഷ് 1822 മാർച്ച് 22 ന് രൂപീകരിച്ചത്.  2100 സ്ക്വയർ മൈൽ പ്രദേശം ഉൾക്കൊള്ളുന്ന ഈ പാരിഷ് ലൂയിസിയാന സംസ്ഥാനത്തെ രണ്ടാമത്തെ വലിയ പാരിഷാണ്. ഈ പ്രദേശത്തെ മണ്ണിൻറെ ഫലഭൂയിഷ്ടികാരണം ആദ്യകാല ഫ്രഞ്ച് കുടിയേറ്റക്കാരാണ് “നല്ല ഭൂമി” എന്നർത്ഥം വരുന്ന  “terre bonne” എന്ന പേരു നൽ‌കിയത്.  

1834 ൽ ടെറെബോൺ പാരിഷ് പെട്ടെന്ന് എത്താൻ സാധിക്കുന്നതും പാരിഷിൻറെ മദ്ധ്യഭാഗത്തു വരുന്നതുമായ പ്രദേശത്ത് പാരിഷ് സീറ്റ് വന്നാലുള്ള പ്രയോജനം കണക്കാക്കി ഹൂമ സിറ്റി സ്ഥാപിച്ചു. അതിനു മുമ്പ് ഇന്നത്തെ ഹൂമ പട്ടണമദ്ധ്യത്തിൽ നിന്ന് നാലു മൈൽ വടക്കുപടിഞ്ഞാറായി സ്ഥിതി ചെയ്തിരുന്ന വില്ല്യംസ്ബർഗ്ഗിലായിരുന്നു (ഇപ്പോഴത്തെ ബയൂ കെയിൻ) പാരിഷ് സീറ്റ്. അക്കാലത്ത് സർക്കാർ അധികൃതർ വിശ്വസിച്ചിരുന്നത് അക്കാലത്തെ ചരക്കുനീക്കവും ഗതാഗത സൌകര്യങ്ങളും ജലമാർഗ്ഗമായതിനാൽ,  6 ചതുപ്പു പ്രദേശങ്ങളുടെ സംഗമ സ്ഥാനമായ ഹൂമ പ്രദേശം ടെറെബോൺ പാരിഷിലെ വ്യാപാര വാണിജ്യ കാര്യങ്ങളുടെ വരവുപോക്കിനും വികസനത്തിനും ഉത്തമമായ പ്രദേശമാണെന്നാണ്.  ഈ ടൌൺ സ്ഥാപിച്ചത് ഹൂമ ഇന്ത്യൻ വർഗ്ഗക്കാരുടെ ആദ്യകാല അധിവാസ കേന്ദ്രത്തിനും സമീപമായിരുന്നു. ബയൂ കെയിൻ, ബയൂ ടെറെബോൺ എന്നീ രണ്ടു ടൌണുകളുടെ സംഗമ സ്ഥാനമായിരുന്നു വില്ല്യംസ്ബർഗ്ഗ്. 1834 മാർച്ച് 18 ന്, റിച്ചാർഡ് എച്ച്. ഗ്രിനേജ്, ഹൂബർട്ട് എം. ബിനാംഗർ എന്നിവർ പുതിയ ഗവൺമെന്റ് സീറ്റിനായി ബയൂ ടെറബോണിനു സമാന്തരമായി ഭൂമി സംഭാവന ചെയ്യുകയുണ്ടായി. ഈ ഭൂമിയാണ് ഹൂമ പട്ടണത്തിന്റെ ചുറ്റുപാടുമുള്ള വികാസത്തിനു കാരണഭൂതമായത്.  ഈ പ്രധാന ഭൂദാനം ഗ്രിനേജിനെയും ബെലാംഗറിനെയും “ഫാദേർസ് ആഫ്‍ ഹൂമ” എന്ന സ്ഥാനത്തിന് അർഹരാക്കിത്തീർത്തു. 

ചരിത്രം
ജനസംഖ്യാകണക്കുകൾ
യൂറോപ്യൻ കുടിയേറ്റക്കാർ
വിദ്യാഭ്യാസം